钦定古今图书集成/明伦汇编/氏族典/第612卷 > 《唐书》 > 令狐熙
## 钦定古今图书集成/明伦汇编/氏族典/第612卷 > 《唐书》 > 令狐熙

按《隋书令狐熙传》，“熙字长熙，炖煌人也。父整，仕周，官
至大将军、始、丰二州刺史。熙性严重，有雅量，不妄通
宾客，博览群书，尢明《三礼》，善骑射，颇知音律。以通经
为吏部上士，转夏官府都上士，俱有能名。以母忧去
职，殆不胜丧，复丁父忧，非杖不起，人有闻其哭声，莫
不为之下泣。河阴之役，诏令墨缞从事，还授职方下”
大夫，袭爵彭阳县公。高祖受禅，熙以本官行纳言事，
寻除沧州刺史，数年风教大洽。开皇八年，徙为河北
道行台度支尚书，迁吏部尚书，判五曹尚书事，号为
明干。为汴州刺史，令行禁止，称良牧。南夷越，数为反
乱。征拜桂州总管、十七州诸军事，许以便宜从事，改
封武康郡公。熙至部，大弘恩信，为建城邑，开设学校，
华裔感敬，称为“大化。”交州渠帅李佛子欲为乱，有人
诣阙，讼熙受佛子赂。既而佛子反问至，上以为信，遣
使者锁熙诣阙。熙性素刚，郁郁不得志，行至永州，忧
愤发病而卒，时年六十三。及行军总管刘方擒佛子，
送于京师，言“熙实无赃货”，上乃悟，于是召其四子，听
预仕焉。少子德棻最知名。